NARIADENIE KOMISIE (ES) č. 106/2005
z 21. januára 2005
o zrušení niektorých dovozných licencií vydaných na základe nariadenia (ES) č. 1431/94 a o uvoľnení s nimi spojených zábezpek
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2777/75 z 29. októbra 1975 o spoločnej organizácii trhu s mäsom hydiny (1), najmä na jeho článok 3 ods. 2,
keďže:
(1)
Nariadenie Komisie (ES) č. 1431/94 z 22. júna 1994, ktorým sa ustanovujú podrobné pravidlá uplatňovania dovozných opatrení v sektore hydinového mäsa ustanovených nariadením Rady (ES) č. 774/94, ktorým sa otvára a zabezpečuje spravovanie určitých colných kvót Spoločenstva pre hydinové mäso a niektoré ďalšie poľnohospodárske výrobky (2), stanovuje pravidlá platnosti dovozných licencií.
(2)
Rozhodnutie Komisie 2004/122/ES zo 6. februára 2004, ktoré sa týka určitých ochranných opatrení v súvislosti s vtáčou chrípkou v niekoľkých ázijských krajinách (3), pozastavilo dovoz hydiny a niektorých výrobkov z hydiny do 15. decembra 2004.
(3)
Dovozné licencie, ktorých sa týka rozhodnutie 2004/122/ES vydané na základe nariadenia (ES) č. 1431/94 na obdobie od 1. januára do 31. marca 2004 a ktoré sa týkajú výhradne jednej z tretích krajín uvedených v danom rozhodnutí, sú preto odo dňa ich vydania pozastavené.
(4)
Vzhľadom na dlhé trvanie tejto situácie je potrebné zrušiť uvedené licencie a povoliť okamžité uvoľnenie s nimi spojených zábezpek.
(5)
Opatrenia uvedené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Dovozné licencie vydané na základe nariadenia (ES) č. 1431/94 na obdobie od 1. januára 2004 do 31. marca 2004 na produkty, na ktoré sa vzťahuje rozhodnutie 2004/122/ES, ktoré sa týkajú výhradne jednej z krajín uvedených v danom rozhodnutí, sú týmto zrušené a s nimi spojené zábezpeky sú uvoľnené.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. januára 2005